উমর খালিদকে লেখা মামদানির চিঠি নিয়ে মুখ খুলল বিদেশ মন্ত্রক!

ওয়েব ডেস্ক : জেলবন্দি প্রাক্তন জেএনইউ ছাত্রনেতা উমর খালিদকে (Umar Khalid) নিউ ইয়র্ক সিটির মেয়র জোহরান মামদানির (Zohran Mamdani) চিঠি লেখার ঘটনায় মুখ খুলল বিদেশ মন্ত্রক (Ministry of External Affairs )। শুক্রবার বিদেশ মন্ত্রকের মুখপাত্র রণধীর জয়সওয়াল (Randhir Jaiswal) বলেন, জনপ্রতিনিধিদের এমন মন্তব্য করা ঠিক নয়। অন্য দেশের বিচারবিভাগের স্বাধীনতাকে সম্মান করা উচিত বলে জানিয়েছেন তিনি।

মামদানি (Zohran Mamdani) চিঠিতে লিখেছিলেন, “আমি প্রায়শই তিক্ততা সম্পর্কে আপনার কথাগুলি, তিক্ততাকে নিজের উপর চেপে বসতে না দেওয়ার গুরুত্ব নিয়েও ভাবি। আপনার বাবা-মায়ের সঙ্গে দেখা করে আনন্দিত হয়েছি। আমরা সকলেই আপনার কথা ভাবছি”।

আরও খবর : ভারতকে ভেনেজুয়েলার তেল বিক্রি করতে রাজি আমেরিকা!

এ নিয়েই এবার মুখ খুললেন বিদেশ মন্ত্রকের মুখপাত্র তিনি বলেন, “অন্য গণতান্ত্রিক দেশের বিচার বিভাগের স্বাধীনতাকে সম্মান করা প্রত্যাশিত। ব্যক্তিগত পক্ষপাত প্রকাশ করা কোনও জনপ্রতিনিধির জন্য মানানসই নয়। এই ধরনের মন্তব্যের বদলে দায়িত্বের প্রতি মনোযোগ দেওয়াই উচিত।”

গত সপ্তাহে উমর খালিদের সঙ্গী বানোজ্যোৎস্না লাহিড়ি সামাজিকমাধ্যমে চিঠিটির ছবি প্রকাশ করেছিলেন। তিনি জানিয়েছিলেন, গত ডিসেম্বরে খালিদের বাবা-মা পারিবারিক অনুষ্ঠানের আগে আমেরিকায় গিয়েছিলেন। সেখানে মামদানির সঙ্গে তাঁদের দেখা হয় বলে জানিয়েছিলেন তিনি। সেই সময়ই এই চিঠিটি লেখা হয় বলে জানিয়েছিলেন।

উল্লেখ্য, ২০২০ সালের উত্তর-পূর্ব দিল্লি হিংসার ঘটনায় ‘বৃহত্তর ষড়যন্ত্রে’ যুক্ত থাকার অভিযোগে উমর খালিদ (Umar Khalid) সহ ১৭ জনের বিরুদ্ধে মামলা চলছে। ওই হিংসায় ৫৩ জনের মৃত্যু এবং ৭০০-র বেশি মানুষ আহত হয়েছিলেন। উমর খালিদ ছ’বছর ধরে জেলবন্দি রয়েছেন। গত ডিসেম্বরে বোনের বিয়েতে যোগ দিতে তিনি দু’সপ্তাহের অন্তর্বর্তীকালীন জামিন পেয়েছিলেন। অন্যদিকে, এর আগেও, ২০২৩ সালে নিউ ইয়র্কে এক অনুষ্ঠানে জেল থেকে লেখা উমর খালিদের একটি চিঠির অংশ প্রকাশ্যে পাঠ করেছিলেন মামদানি, যা নিয়েও বিতর্ক তৈরি হয়েছিল।